SK Úradný vestník Európskej únie C 387/14

OZNÁMENIE O ŽIADOSTI O VYDANIE POVOLENIA NA ŤAŽBU KVAPALNÝCH A PLYNNÝCH UHĽOVODÍKOV S OZNAČENÍM TORRENTE RIZZUTO

ASSESSORATO REGIONALE DELL'ENERGIA E DEI SERVIZI DI PUBBLICA UTILITÀ (GENERÁLNE RIADITEĽSTVO PRE ENERGETIKU A VEREJNÉ SLUŽBY) – DIPARTIMENTO REGIONALE DELL'ENERGIA (REGIONÁLNY ENERGETICKÝ ÚRAD)

UFFICIO REGIONALE PER GLI IDROCARBURI E LA GEOTERMIA (REGIONÁLNY ODBOR PRE UHĽOVODÍKY A GEOTERMIU) (U.R.I.G.)

2012/C 387/07

Spoločnosť MAC OIL SpA – so sídlom v Ríme Italia na Via Lucullo, 11, 00187 – zapísaná v rímskej obchodnej komore, DIČ 09409401008, REA č. 1160635 adresovala vedeniu Riaditeľstva pre energetiku a verejné služby (úrad s právomocou vydávať oprávnenia na ťažbu na území regiónu Sicília, so sídlom na via Ugo La Malfa c.a.p. 87/89, 90146 Palermo, Italia) žiadosť z 15. septembra 2001, nasledovanú pozmenenou žiadosťou z 21. mája 2012 a poslednou pozmenenou žiadosťou z 19. októbra 2012, ktorými sa na základe regionálneho sicílskeho zákona č. 14 z 3. júla 2000 uchádza o udelenie povolenia na ťažbu kvapalných alebo plynných uhľovodíkov s názvom „Torrente Rizzuto“ pre oblasť s rozlohou 69 203,95 ha (692,04 km2), ktorá sa nachádza na území provincií Agrigente, Caltanissetta a Enna, presnejšie na území týchto obcí: Campobello di Licata, Licata, Ravanusa (Agrigente), Butera, Gela, Mazzarino, Riesi (Caltanissetta), Barrafranca, Enna, Piazza Armerina, Pietraperzia (Enna). Oblasť na severe hraničí s oblasťou povolenia na ťažbu „Friddani“ (vrcholy b, c a c oblasti Torrente Rizzuto) a na východe s oblasťou povolenia na ťažbu „Passo di Piazza“ (vrcholy e, f oblasti Torrente Rizzuto), kým južná časť oblasti obklopuje oblasť povolenia na ťažbu „Costa del Sole“ (vrcholy g, h, i, l, m, n a o oblasti Torrente Rizzuto),

Príslušná oblasť má tvar nepravidelného mnohouholníka tvoreného spojnicami medzi vrcholmi a, b, c, d, e, f, g, h, i, l, m, n a o.

Uvedené vrcholy sú vymedzené takto:

a) vrchol sa nachádza na pobreží a ide o bod, kde sa pobrežná čiara stretáva s pomyselným pokračovaním spojnice medzi vrcholom b a kótou 19 m, ktorá vedie pozdĺž provinčnej cesty (S.P.) 67 v lokalite „Sorgente del Pisciotto“;

b) vrchol sa nachádza v kóte 661 m Cozzo Mola di Gerasello; je totožný s vrcholom a povolenia na ťažbu „Friddani“;

c) vrchol je totožný s južnou hranou „Casa Giordano“, vo vzdialenosti približne 550 m severo-severozápadne od kóty 429 m južne od obce Barrafranca, ako aj s vrcholom r povolenia na ťažbu „Friddani“;

d) vrchol sa nachádza na 14. kilometri cesty, ktorá vedie východne od mesta Mazzarino cez Contrada Floresta a napája sa na štátnu cestu č. 117; je totožný s vrcholom q povolenia na ťažbu „Friddani“;

e) vrchol sa nachádza na severovýchodnej hrane budovy C. Zubia Nuova v nadmorskej výške 101 m juhovýchodne od stanice Butera; je totožný s vrcholom a povolenia na ťažbu „Passo di Piazza“;

f) vrchol sa nachádza na pobreží, na predĺžení spojnice medzi pobrežnou čiarou a vrcholom e na 225. kilometri štátnej cesty č. 115; je totožný s vrcholom z povolenia na ťažbu „Passo di Piazza“;

g) vrchol zodpovedá priesečníku pobrežnej čiary a predĺženia spojnice medzi vrcholom i a vrcholom h; je totožný s vrcholom d povolenia na ťažbu „Costa del Sole“;

h) vrchol zodpovedá trigonometrickému bodu v nadmorskej výške 75 m veže „Torre Manfria“; je totožný s vrcholom c povolenia na ťažbu „Costa del Sole“;

i) vrchol zodpovedá trigonometrickému bodu v nadmorskej výške 289 m „Rocca d'Adamo“; je totožný s vrcholom b povolenia na ťažbu „Costa del Sole“;

l) vrchol sa nachádza na severozápadnej hrane budovy „Casa Savorni“ v nadmorskej výške 100 m; je totožný s vrcholom a povolenia na ťažbu „Costa del Sole“;

m) vrchol sa nachádza na severozápadnej hrane budovy „Casa La Tenutella“ v nadmorskej výške 59 m; je totožný s vrcholom g povolenia na ťažbu „Costa del Sole“;

n) vrchol zodpovedá trigonometrickému bodu v nadmorskej výške 18 m „Château de Falconara“; je totožný s vrcholom f povolenia na ťažbu „Costa del Sole“;

o) vrchol zodpovedá priesečníku pobrežnej čiary a predĺženia spojnice medzi vrcholom m a vrcholom n; je totožný s vrcholom e povolenia na ťažbu „Costa del Sole“.

Zemepisné súradnice

Bod Zemepisná šírka Zemepisná dĺžka V (M. Mario) a 1° 23′ 54,92″ 37° 07′ 33,37″ b 1° 46′ 45,6″ 37° 27′ 39″ c 1° 45′ 16,98″ 37° 21′ 56,37″ d 1° 51′ 25,54″ 37° 16′ 54,67″ e 1° 44′ 07,44″ 37° 07′ 57,24″ f 1° 41′ 59,51″ 37° 05′ 45,11″ g 1° 41′ 08,14″ 37° 05′ 31,11″ h 1° 41′ 11,19″ 37° 05′ 59,19″ i 1° 43′ 35,59″ 37° 09′ 41,35″ l 1° 42′ 23,39″ 37° 09′ 49,96″ m 1° 38′ 33,56″ 37° 08′ 41,63″ n 1° 36′ 03,05″ 37° 06′ 29,39″ o 1° 35′ 57,97″ 37° 06′ 25,14″

Záujemcovia môžu predkladať žiadosti o povolenie pre túto oblasť do 90 dní odo dňa uverejnenia tohto oznámenia v Úradnom vestníku Európskej únie. Žiadosti doručené po uplynutí tejto lehoty sa nezohľadnia. Dekrét o udelení povolenia na ťažbu sa vydá do šiestich mesiacov odo dňa uplynutia lehoty na predkladanie prípadných konkurenčných žiadostí. Na druhej strane podľa článku 5 ods. 1 smernice 94/22/ES kritériá, na základe ktorých sa vydávajú povolenia na ťažbu, povolenia na vyhľadávanie a koncesie na ťažbu, už boli uverejnené v Úradnom vestníku Európskej únie C 396 z 19. decembra 1998 s odkazom na legislatívny dekrét č. 625 prezidenta republiky z 25. novembra 1996 [uverejnený v Gazzetta ufficiale della Repubblica Italiana (úradný vestník Talianskej republiky) č. 293 zo 14. decembra 1996], ktorým sa daná smernica transponuje do talianskeho práva a uplatňuje v talianskom právnom systéme. Boli špecifikované v zákone č. 14 regiónu Sicília z 3. júla 2000 a uverejnené v Gazzetta Ufficiale della Regione Siciliana (Úradnom vestníku regiónu Sicília) č. 32 zo 7. júla 2000, s. 32.

Podmienky a požiadavky týkajúce sa realizácie alebo zastavania prác boli stanovené na jednej strane v uvedenom regionálnom zákone č. 14 regiónu Sicília z 3. júla 2000 a na druhej strane v štandardnej špecifikácii (disciplinare tipo) prijatej dekrétom riaditeľstva pre priemysel č. 91 z 30. októbra 2003 (uverejnenom v úradnom vestníku regiónu Sicília č. 49 časti I zo 14. novembra 2003) a č. 88 z 20. októbra 2004 [uverejnenom v úradnom vestníku regiónu Sicília č. 46 (časť I) z 5. novembra 2004].

Podklady k žiadosti sú záujemcom k dispozícii v Ufficio Regionale per gli Idrocarburi e la Geotermia (Regionálny odbor pre uhľovodíky a geotermiu), Dipartimento del Corpo Regionale delle Miniere (Regionálna správa priemyslu a baní), Via Ugo La Malfa no 101 c.a.p. 90146 Palermo, Italia.